Kegyelem nektek és békesség Istentől a mi Atyánktól és az Úr Jézus Krisztustól!

Lk 18, 31-43
*Azután maga mellé vette a tizenkettőt, és így szólt hozzájuk: Íme, felmegyünk Jeruzsálembe, és beteljesedik mindaz, amit a próféták az Emberfiáról megírtak. 32Átadják a pogányoknak, kigúnyolják, meggyalázzák, leköpik, 33és miután megostorozták, megölik, de a harmadik napon feltámad. 34Ők azonban semmit sem értettek ezekből. Ez a beszéd rejtve maradt előlük, és nem értették meg a mondottakat.
35Történt pedig, amikor Jerikóhoz közeledett, hogy egy vak ült az út mellett, és koldult. 36Hallotta, hogy sokaság megy el mellette, kérdezősködött, hogy mi az. 37Megmondták neki, hogy a názáreti Jézus megy arra. 38Ekkor így kiáltott fel: Jézus, Dávid Fia, könyörülj rajtam! 39Akik elöl mentek, rászóltak, hogy hallgasson el, de ő annál inkább kiáltozott: Dávid Fia, könyörülj rajtam! 40Jézus megállt, és megparancsolta, hogy vezessék hozzá. Amikor közel jött, megkérdezte tőle: 41Mit kívánsz, mit tegyek veled? Ő így szólt: Uram, hogy újra lássak. 42Jézus ezt mondta neki: Láss! A hited megtartott. 43És azonnal megjött a szeme világa, és követte őt, dicsőítve Istent. Amikor ezt látta az egész nép, dicsőítette Istent.*

Krisztusért kiáltó Gyülekezet!

Talán mindenki hallotta már a mondást: „Vakok között félszemű a király.”. Hát ez az igeszakasz, de gyakorta a saját életünk is rámutat arra, hogy bizony időnként nem is az a vak és nem is az a félszemű, mint akiről elsőre gondolnánk.
Biztos vagyok benne, hogy mind tapasztaltuk már azt a helyzetet, mikor nagy magabiztossággal kezdtünk bele valamibe, vagy már csináltuk jó ideje és egyszer csak kiderült, hogy bizony valami nagyon alapvető ponton teljesen rosszul gondoltuk, vagy csak elvétettünk valamit és ezért az egész hibás. Számomra emlékezetes egy csapatos matematika verseny, mikor fejben kellett számolni – ebben jó voltam – és már számoltam is, de az egyik csapattársam folyamatosan közbe pisszegett és mutogatott, én meg persze folyton leintettem, hogy tudom én, hogy mit csinálok, viszont így nem tudok koncentrálni. Végig értem a feladaton, bemondtam a végeredményt, de jött a válasz, hogy hibás. Ekkor derült ki, hogy a csapattársam azt próbálta csak jelezni, hogy a papírra szerinte rosszul írtuk le az egyik műveleti jelet, és valóban, pont ez lett a hiba a számolásomban.

Nyilván nem csak én kerültem már ilyen helyzetbe, hogy annyira nagy hévvel haladtam egy irányba, a biztosnak hitt úton, a 100 százalékosra vett igazamban, hogy egyszerűen képtelen voltam meglátni, észrevenni a segítséget, vagy egyszerűen csak azt, amit a túrázók is sokszor túl későn látnak be: eltévedtem. Megyünk-megyünk csak előre és nem akarjuk még csak feltételezni se, hogy eltévedtünk, hogy a szaktudásunk, a tapasztalatunk, a bölcsességünk ellenére, bizony előfordulhat, hogy elvétettük az irányt.

A büszkeségünk, a félelmeink, az elvárásaink, az ítélkező szemünk bizony sokkal többször tesznek vakokká, mint szabadna és ilyenkor bizony nagyon kell, hogy a körülöttünk lévő félszeműek tudjanak hangosak lenni, sőt hangosabbak a mi vakságunknál fakadjon az bármiből is.

A mai igeszakaszban a tanítványok azok, akiknek a látó, vagy legalább is félszemű szerepet kellene betölteniük és duplán is arról kapunk bizonyságot, hogy bizony a még alapvetően Krisztust követő ember is képes vakká lenni.
Azzal kezdte az igénk, hogy Krisztus elmondja, konkrétan lépésről lépésre eléjük tárja az Isten üdvtervét, hogy hogyan kap kegyelmet a világ, hogy mi az út, az Úr akarata, azt, hogy egészen konkrétan mi áll előttük a következő időszakban, és a tanítványok gyakorlatilag tökéletesen süketekké válnak. Nem képesek, nem akarják meg csak hallani se mindazt, amiről Jézus a legegyszerűbb és legőszintébb módon beszél nekik. Ők is süketekké és vakokká válnak a büszkeségük, a félelmeik, az elvárásaik, az ítélkező szemük. Nem azt mondja Jézus, amit ők várnak, úgyhogy meg se hallják.
De ha azt mondaná, hogy az lesz, amit vártok, amit szeretnétek, amit elképzeltetek, akkor velünk együtt ők is biztos, hogy izgatottan ugrottak volna, mint a kisgyermek és kérdezgették volna, hogy: „Mikor már? Már alig várom!”. Követik Jézust, mennek vele harmadik éve és közben mégis újra meg újra mintha vakokká válnának Krisztusra, arra, hogy kicsoda is Ő és miről, illetve kiről is tanúskodik nekik is.
Valóban, mintha csak fél szemmel néznék Krisztust. És épp úgy, mint amikor te is lehunyod, vagy letakarod az egyik szemed és már csak eggyel nézel, akkor talán elsőre fel se tűnik, de jócskán leszűkül a látómeződ. Így vannak ezzel a tanítványok és sokszor mi is. Amíg ott mozog Jézus, abban a részben, amit ezzel a beszűkölt látóterünkkel: a mi elvárásainkkal, a mi félelmeinkkel, a mi büszkeségünkkel, a mi igazságunkkal is képesek vagyunk látni, addig látjuk. Amikor azonban odébb lép, haladna az Isten útján tovább, mikor nem minden úgy történik, ahogy mi várjuk, vagy inkább elvárjuk, akkor csak állunk és csodálkozunk: hová tűnt az én Megváltóm? Hol van Krisztus, hol van Isten az életemből? Miért hagyott itt, miért nem mutatja már az utat?
Pedig Ő nem tűnik el, csak tényleg halad az úton. Ő nem riad attól vissza, hogy valóban egységben, hűen kövesse az Atya akaratát, akár Jeruzsálembe, a veszedelmes helyzetbe, akár a Golgotára, akár a pokolba, akár a feltámadásba. Mi azonban sokszor pont úgy vagyunk, mint a tanítványok: csak nézünk előre, mint a félszemű megmondó emberek, igazságosztók és végül egy vak kiáltására kell, hogy feleszméljünk, hogy: „ja, nem is a Mestert követem, csak a megyek az orrom után”.
Mert, hogy a tanítványokat is, a vak ember kiáltozása kell, hogy magukhoz térítse, hogy bizony Jézus mellett mennek, botorkálnak, de valójában nem követik, csak úgy haladnak a hol Vele, hogy nem. Mert a követés azt jelenti, hogy rá figyelek, hogy a lába nyomába lépek, nem térek el az Ő útjáról, az Ő akaratától. De ha, már ott tartok, hogy Jézus megkérdezése nélkül elhallgattatom a Krisztushoz kiáltót, a Krisztushoz könyörgőt, a Krisztusról őszinte hitvallást tevőt, akkor vajon Őt követem, vagy csak a saját fejem után megyek süketen és vakon?

És tényleg, hányszor hallgattatnák el egymást is, hát még az egyháztól, Krisztustól egy lépéssel távollevőbbnek tűnőket, akiket mi is annyiszor látunk vaknak? Ma is hány vaknak, hitetlennek tűnő embert akarunk mi is lecsöndesíteni, sőt valóban elhallgattatni ahelyett, hogy meghallanánk, hogy lehet, hogy értem is szól a kiáltása, lehet, hogy az Úr akar engem épp általa visszaterelgetni? Lehet, hogy most a vak a király és nem a félszemű?

Ahogy a tanítványok, úgy sokszor mi sem halljuk, nem látjuk meg Krisztus útját, az Ő akaratát, egészen egyszerűen azért, mert nem is kérdeztük, mert nem azt keressük teljes szívünkkel.
Karinthy Frigyes egyik írása, a *Ki kérdezett?* jutott eszembe. Hadd idézzem csak egy rövid részletét, mert úgy érzem, hogy találó sokszor a mi útkeresésünkre, a mi Krisztust nem kérdező hitünkre is:
*„Nem is értek rá kérdezni. Mert megkérdezték a miniszterelnököt, hogy mi lesz a haza sorsa – és megkérdezték a kereskedőt, hogy mennyiért adja –, és megkérdezték a kalóriát, hogy fog-e sikerülni? Megkérdezték a cápát, helyes dolog-e a vegetarianizmus, megkérdezték a betegséget, hogy érzi magát, megkérdezték a poloskát, hogy lehetne a vérontást elkerülni? Megkérdezték a tüzet, egészséges dolog-e a jeges zuhany – megkérdezték a vizet, mitől szokott tűzbe jönni? Megkérdezték a madarat, hová repül, a napot, merre szállt? De ki kérdezte az embert? Ki kérdezett, Homérosz? Ki kérdezett, Szókratész? Ki kérdezett, Gautama Buddha? Ki kérdezett, Názáreti?”*

Ez a *Ki kérdezett?* lehetne a mi önvizsgálatunk is. Lehetne emlékeztető is a számunkra, mikor ezredjére is elmondjuk akár csak magunk előtt önigazolásként, akár mások előtt, hogy mennyi szolgálatot, mennyi áldozatot vállaltunk a másikért, vagy épp Krisztusért, vagy mikor épp azt bizonygatjuk, hogy mennyi egyéb dolgunk van, hogy nekünk mennyire nincs időnk, vagy épp erőnk már másra. Feltehetnénk ilyenkor magunknak a kérdést: Kérdeztem én Istent? Őt követem ezekben? Vajon tényleg Ő szánta, Ő adta nekem ezeket a feladatokat, azt, hogy így töltsem az időmet, vagy mindezt magamnak alkottam? Valóban megkérdeztem és az Ő útját járom, vagy csak megyek előre, de nem Őt követve, nem azon az úton, nem azokban a feladatokban, amiket Ő szánna nekem?
Lehetne ez a kérdés *Ki kérdezett?* valóban az önvizsgálatunk: kérdezem én Istent, kérdezem én az Igét, elfogadom, mikor az ige, vagy épp a vak ember az útszéléről rámutat valamire az életemben az eltévedésemre, vagy inkább én is csak ingerülten visszakérdezek az Úr szavára, az igére is: Téged meg ki kérdezett?

Nagy a kísértés, de soha se higgyétek, hogy Isten vak, hogy Ő nem látja, hogy nehéz helyzetbe, hogy hitet próbáló szituációba, hogy adott esetben a Golgotára vezet az út. Isten nem vak, sőt sokkal jobban látja, tudja nálad, hogy melyik út hová vezet, hogy te valójában milyen úton jársz, azon a bizonyos szélesen, vagy a keskenyen? Érted szól, ha eltévedtél, nem pedig ellened! Szól az Igével, de Ő akár szól a vak, akár a hitetlen szájával is. Mert Ő látást, hallást akar adni mindenkinek, hogy te is és a másik elveszett is felismerje Őt, hogy valóban az Ő lábnyomába léphess.
Az elveszettségből, az erőtlenségből, az időhiányból, a fáradtságból, a félelmeidből nem kávé, nem önjobbító tréningek, nem világi bölcsek fognak kivezetni, ne őket kérdezd! A vak sosem vezethet világtalant, mert annak előbb, vagy utóbb, de mindig bukás a vége. Kérd, kiálts te is Jézushoz segítségért, te is inkább ilyen útszéli vak legyél! Őt kérd, hogy nyissa meg a szemed, hogy nyissa meg a hited és így hadd lehess te is valóban keresztény, azaz Krisztust követő. Te ne azt kérdezd büszkén, hogy téged meg *ki kérdezett?*, hanem vállald hangosan, őszintén, hogy te rászorulsz arra, hogy az Úr válaszoljon neked! Vállald a kiáltást, ne hallgass el, hanem keresd és kérd, hogy Krisztus adjon irányt minden lépésednek, minden kérésednek, az egész életednek, hogy legyen meg az Ő akarata! Ámen